**Пројекат: “Локална самоуправа за 21. век“**

**ФОНД ЗА МЕЂУОПШТИНСКУ САРАДЊУ**

**ЈАВНИ ПОЗИВ**

**За подношење предлога пројеката за успостављање и унапређење међуопштинске сарадње**

**СМЕРНИЦЕ ЗА ПРИПРЕМУ ПРЕДЛОГА ПРОЈЕКАТА**

**Октобар 2022.**

Садржај

[I Увод 3](#_Toc58529783)

[II Правила позива 4](#_Toc58529784)

[2.1. Корисници бесповратних средстава 4](#_Toc58529785)

[2.1.1. Право учешћа – ко може да се пријави 4](#_Toc58529786)

[2.1.2. Партнерство и прихватљивост партнера 4](#_Toc58529787)

[2.2. Области подршке и активности 5](#_Toc58529788)

[2.2.1. Предуслови 5](#_Toc58529789)

[2.3. Локација 7](#_Toc58529790)

[2.4. Трајање пројекта 7](#_Toc58529791)

[2.5. Начин финансирања 7](#_Toc58529792)

[2.5.1 Минимална и максимална средства која се додељују 7](#_Toc58529793)

[2.5.2. Суфинансирање 7](#_Toc58529794)

[2.6. Прихватљиви и неприхватљиви трошкови 7](#_Toc58529795)

[2.6.1. Прихватљиви трошкови 7](#_Toc58529796)

[2.6.2. Неприхватљиви трошкови 8](#_Toc58529797)

[III Како се пријавити 9](#_Toc58529798)

[3.1. Документа која се подносе 9](#_Toc58529799)

[3.2. Како поднети пријаву и рок за подношење пријаве 9](#_Toc58529800)

[3.3. Додатне информације 10](#_Toc58529801)

[3.3.1. Питања и одговори 10](#_Toc58529802)

[3.3.2 Инфо дан 10](#_Toc58529803)

[IV Евалуација 10](#_Toc58529804)

[V Реализација пројеката 11](#_Toc58529805)

[5.1. Плаћањa 12](#_Toc58529806)

[5.2. Повраћај средстава 12](#_Toc58529807)

[5.2.1. Повраћај неутрошених средстава 12](#_Toc58529808)

[5.2.2. Поврћај ненаменски утрошених средстава 12](#_Toc58529809)

[5.3. Извештавање 12](#_Toc58529810)

[5.4. Видљивост и комуникација 13](#_Toc58529811)

[ПРИЛОЗИ 13](#_Toc58529812)

# I Увод

Министарство државне управе и локалне самоуправе у сарадњи са Сталном конференцијом градова и општина, уз подршку пројекта који је финансирала Влада Швајцарске, током 2019. године по први пут је успоставило Фонд за међуопштинску сарадњу (Фонд). Подршка Фонду је настављена кроз пројекат „Локална самоуправа за 21. век“ који такође подржава Влада Швајцарске. Пројектом су предвиђена два циклуса доделе средстава за пројекте успостављања и унапређења међуопштинске сарадње.

Кроз Фонд за међуопштинску сарадњу, јединицама локалне самоуправе омогућено је добијање подршке да кроз међуопштинску сарадњу успоставе заједничке органе, предузећа, установе и друге организације, у складу са законом и статутом, а у циљу ефикасније организације рада, унапређења услуга и квалитета живота заједнице. Међуопштинску сарадњу, кроз размену искустава, техничку или институционалну подршку и јачање капацитета могу да успоставе све оне локалне самоуправе, које у њој проналазе економски, културни, социјални или други заједнички интерес.

Министарство државне управе и локалне самоуправе расписује Јавни позив за подношење предлога пројеката за успостављање и унапређење међуопштинске сарадње (Јавни позив) између две или више јединица локалне самоуправе у областима дефинисаним у тачки 2.2.

Укупна средства опредељена за овај Јавни позив износе 110.000,00 швајцарских франака.

Општи циљ овог Јавног позива јесте да подржи процесе међуопштинске сарадње у складу са Законом о локалној самоуправи[[1]](#footnote-1), који дефинише правни основ за успостављање међуопштинске сарадње. Министарство државне управе и локалне самоуправе жели да оде корак даље и омогући заинтересованим локалним самоуправама да крену у процесе који су законом омогућени и конкретизују своје идеје о међуопштинској сарадњи.

Специфични циљеви овог Јавног позива су:

Специфичан циљ А) Успостављање нове међуопштинске сарадње између две или више јединица локалне самоуправе у складу са постојећим законским оквиром и надлежностима градова и општина.

Специфичан циљ Б) Унапређење постојеће међуопштинске сарадње између две или више јединица локалне самоуправе у складу са постојећим законским оквиром и надлежностима градова и општина;

Јавни позив је отворен за све пројекте који подржавају међуопштинску сарадњу кроз успостављање заједничких органа, служби, предузећа, установа и других организација као и сарадњу која подразумева уступање појединих послова из оквира изворне надлежности другој јединици локалне самоуправе, у складу са законом и статутом, а у циљу ефикасније организације рада, унапређења услуга и квалитета живота заједнице. Да би ушли у разматрање за добијање донације, предлози пројеката морају да осликавају унапређење принципа доброг управљања (принцип доброг управљања су: одговорност, транспарентност, ефикасност и делотворност, партиципација владавине права и недискриминација). Међуопштинску сарадњу, кроз размену искустава, техничку или институционалну подршку и јачање капацитета, могу да успоставе све оне локалне самоуправе које у њој проналазе економски, културни, социјални или други заједнички интерес.

У предлогу пројекта неопходно је да се наведе број корисника који ће имати користи од нових или побољшаних услуга. Корисници морају бити разврстани по полу (мушкарци, жене).

Уколико су корисници пројекта и припадници рањивих група (према новом Швајцарском програму сарадње то су Роми, лицима са са сметњама у развоју и инвалидитетом, корисници Закона о социјалној заштити) неопходно је навести и те групе и њихове припаднике развртати по полу (мушкарци, жене).

У случају да је изабрани предлог пројекта такав да подржава активности искључиво из leave no one behind (LNOB) групе (рањиве/осетљиве популације), неопходно је навести број таквих корисника разврстаних по полу (мушкарци, жене). Министарство државне управе и локалне самоуправе охрабрује повећање сарадње у социјалној и родној области кроз међуопштинску сарадњу: подршка лицима са са сметњама у развоју и инвалидитетом; брига за стара лица; сигурне куће за жене и услуге заједнице за жене које пријаве акт насиља и слично.

# II Правила позива

## 2.1. Корисници бесповратних средстава

#### 2.1.1. Право учешћа – ко може да се пријави

Право учешћа на позиву имају **све јединице локалне самоуправе** (градови и општине) са територије Републике Србије.

**Градске општине** могу да учествују само као партнери и то уколико је носилац пројекта или један од партнера град оснивач.

Јединице локалне самоуправе могу конкурисати и добити средства за један или више пројеката као носилац или партнер на пројекту.

Јединица локалне самоуправе не може добити средства за два или више пројекта, који имају исте активности, или активности које се преклапају, или су у колизији једна са другом.

Финансијска средства се додељују водећем партнеру, док водећи партнер према дефинисаном буџету може доделити средства за спровођење активности другим јединицама локалне самоуправе.

#### 2.1.2. Партнерство и прихватљивост партнера

**Обавезни партнери:** Предлог пројекта подносе минимално две локалне самоуправе, а не постоји ограничење максималног броја градова и општина који могу да учествују као партнери на пројекту.

Само једна јединица локалне самоуправе се појављује у улози водећег партнера (носилац пројекта) и директно је одговорна за пријем и утрошак додељених средстава, реализацију пројекта и извештавање.

Поред јединица локалне самоуправе, као партнери могу да конкуришу **градске општине**, под условом да је водећи партнер или један од партнера град оснивач.

Предузећа, установе и друге организације којима су оснивачи јединице локалне самоуправе – потписнице споразума о међуопштинској сарадњи, могу бити учесници у реализацији активности на пројекту у складу са предвиђеним Споразумом о међуопштинској сарадњи.

Под-уговорне стране (нпр. извођачи радова, добављачи опреме) не припадају партнерима, а сарадња са њима одвија се у складу са процедурама јавних набавки према Закону о јавним набавкама као и другим прописима који се односе на реализацију активности.

## 2.2. Области подршке и активности

Средства по овом Јавном позиву се додељују за пројекте који имају за циљ успостављање нове или унапређење постојеће међуопштинске сарадње у складу са Законом о локалној самоуправи.

**Послови** који могу да буду предмет међуопштинске сарадње су сви послови јединица локалне самоуправе из изворног и повереног делокруга.

Елементи споразума и поступак за закључење споразума за обављање послова из изворног делокруга јединица локалне самоуправе су уређени Законом о локалној самоуправи.

Поступак за закључење споразума о међуопштинској сарадњи за обављање поверених послова јединицама локалне самоуправе је уређен Законом о државној управи.

#### 2.2.1. Предуслови

За средства по овом позиву могу конкурисати јединице локалне самоуправе у оквиру наведених специфичних циљева:

**Специфичан циљ А)** Успостављање нове међуопштинске сарадње између две или више јединица локалне самоуправе у складу са постојећим законским оквиром и надлежностима градова и општина.

* Јединице локалне самоуправе које планирају да током реализације пројекта успоставе међуопштинску сарадњу и дефинишу је одговарајућим Споразумом о међуопштинској сарадњи у складу са Законом о локалној самоуправи. За овај специфичан циљ јединице локалне самоуправе (партнери), потписивањем Уговора о додели средстава из Фонда за међуопштинску сарадњу (Уговор) преузимају обавезу израде и усвајања/ потписивања Споразума о међуопштинској сарадњи, као и обавезу спровођења других активности које су планиране одобреним пројектом, до истека трајања Уговора.

У овом случају, потписивањем Изјаве о партнерству од стране градоначелника / председника општина прихватају се обавезе припреме и усвајања Споразума о међуопштинској сарадњи до истека трајања Уговора, а водећи партнер преузима одговорност за спровођење свих уговорних обавеза.

**Специфичан циљ Б)** Унапређење постојеће међуопштинске сарадње између две или више јединица локалне самоуправе у складу са постојећим законским оквиром и надлежностима градова и општина.

* Јединице локалне самоуправе и њихови партнери који већ имају потписан Споразум о међуопштинској сарадњи ће се уговором обавезати да изврше усклађивање раније потписаног споразума са обавезним елементима утврђеним Законом о локалној самоуправи.

**Типови активности који могу бити подржани**

|  |  |
| --- | --- |
| **Специфичан циљ А** | **Специфичан циљ Б** |
| * Експертска подршка у изради нацрта Споразума о међуопштинској сарадњи, интерне документације и др. * Експертска подршка за унапређење знања и капацитета партнера; * Уређивање и/или опремање објекта / простора намењеног за функционисање тела међуопштинске сарадње (потребно образложити у предлогу пројекта); * Друге активности које нису напред наведене, а којима се успоставља међуопштинска сарадња. | * Експертска подршка у усаглашавању постојећег Споразума о међуопштинској сарадњи са актуелним законским оквиром; * Експертска подршка за унапређење знања и капацитета партнера; * Уређивање и/или опремање објекта / простора намењеног за функционисање тела међуопштинске сарадње (потребно образложити у предлогу пројекта); * Друге активности које нису напред наведене, а којима се унапређује међуопштинска сарадња. |

Активности које неће бити подржане

Примери врста активности које нису у складу са циљевима Јавног позива и неће се финансирати из Фонда за међуопштинску сарадњу су следеће:

* Трошкови за активности које су спроведене пре потписивања Уговора;
* Финансирање учешћа службеника на радионицама, семинарима, конференцијама и конгресима у земљи и иностранству;
* Индивидуалне стипендије за студије или курсеве;
* Активности које подржавају рад политичких странака;
* Активности у вези са Комуналном милицијом;
* Активности у вези са изградњом азила за животиње;
* Активности које дискриминишу права појединаца или група на основу пола, верске припадности, националности;
* Профитне активности;
* Трошкови набавке возила (оправдана је набавка возила за заједничко обављање комуналних делатности);
* Зараде запослених у градовима, општинама, градским општинама, као и предузећима, институцијама и другим организацијама чији су оснивачи јединице локалне самоуправе у складу са критеријумима Јавног позива не представљају оправдани трошак.

## 2.3. Локација

Циљеви пројектних активности се реализују на територији партнерских градова и општина.

## 2.4. Трајање пројекта

Пројекат може трајати највише девет месеци. Уговор о додели средстава из Фонда за међуопштинску сарадњу (Уговор) се закључује са водећим партнером.[[2]](#footnote-2).

## 2.5. Начин финансирања

#### 2.5.1 Минимална и максимална средства која се додељују

Укупна средства која се расподељују по основу овог позива износе **110.000,00 швајцарских франака**. Министарство државне управе и локалне самоуправе задржава право да не расподели цео износ.

**Минимални износ** који се може одобрити за пројекте у складу са овим Јавним позивом није утврђен.

**Максималан износ** бесповратних средстава који се може доделити по једном пројекту износи **27.500,00 швајцарских франака**.

#### 2.5.2. Суфинансирање

**Не постоји обавеза сопственог учешћа** у финансирању реализације предложеног пројекта.

Уколико су обезбеђена додатна средства из буџета или из других извора финансирања, навести у буџету пројекта.

## 2.6. Прихватљиви и неприхватљиви трошкови

#### 2.6.1. Прихватљиви трошкови

Само оправдани трошкови који су укључени у одобрен буџет пројекта могу бити финансирани из Фонда за међуопштинску сарадњу. Набавке се спроводе у складу са Законом о јавним набавкама.

Оправдани трошкови укључују следеће категорије:

* Трошкови ангажовања екстерних сарадника на пословима управљања пројектом (потребно образложити);
* Трошкови ангажовања експерата;
* Путни трошкови за запослене који учествују у реализацији пројектних активности[[3]](#footnote-3);
* Трошкови у вези са уређивањем и опремањем просторија, у шта спадају (потребно је детаљно образложити у предлогу пројекта):

- трошкови набавке ИТ и друге опреме/средстава, као и трошкови обука за коришћење специфичне ИТ и друге опреме или софтвера, који се набављају у оквиру Jавног позива, а у складу са тачком 2.2. (укупан износ средстава за ове намене не може бити већи од 40% буџета).

- трошкови реновирања, опремања, уређивања просторија / објекта намењених за функционисање тела међуопштинске сарадње, а у складу са тачком 2.2.

* Други оправдани трошкови неопходни за реализацију пројекта - организација обука и семинара, итд.

#### 2.6.2. Неприхватљиви трошкови

Трошкови који се неће надокнађивати:

* Зараде запослених у јединицама локалне самоуправе, градским општинама, предузећима, установама и другим организацијама чији су оснивачи јединице локалне самоуправе;
* ПДВ – у складу са Законом о ратификацији Споразума између СРЈ и Швајцарске Конфедерације о техничкој и финансијској помоћи[[4]](#footnote-4), ПДВ није оправдан тошак и јединице локалне самоуправе ће имати могућност да од Пореске управе добију Потврду о пореском ослобођењу за плаћања која по предрачуну укључују ПДВ;
* Трошкови настали пре потписивања Уговора;
* Дуг и покривање губитака или задужења;
* Каматне стопе;
* Активности које се већ финансирају из неког другог пројекта;
* Трошкови куповине земљишта или зграда;
* Куповина превозних и транспортних возила (осим возила за заједничко обављање комуналних делатности);
* Активности у вези са Комуналном милицијом;
* Активности у вези формирања азила за животиње.

# III Како се пријавити

## 3.1. Документа која се подносе

Обавезна документација која се подноси

1. Образац за подношење предлога пројекта (прилог I);
2. Изјава о партнерству потписана од стране градоначелника / председника општине (за градове, општине и градске општине), (прилог II.1 или II.2)
3. Образац предлога буџета пројекта (прилог III);
4. Копија Споразума о међуопштинској сарадњи[[5]](#footnote-5).

Додатна документација

За пројекте којима су предвиђени грађевински радови, потребно је доставити пројектну документацију у складу са законом.

За набавку техничке и/или ИТ опреме или било које друге опреме, уколико је предвиђена пројектом, потребно је кроз предлог пројекта детаљно образложити основне техничке карактеристике, као и опис како наведена опрема доприноси остваривању циља/ева предложеног пројекта.

За набавку и/или израду софтвера, потребно је кроз предлог пројекта образложити карактеристике, као и опис како наведени софтвер доприноси остваривању циља/ева предложеног пројекта.

Молимо Вас да испуните Образац за подношење предлога пројекта (прилог I) врло пажљиво. Будите прецизни и унесите довољно јасне информације, посебно у делу у којем се објашњава како ће се постићи циљеви пројекта, који ће позитивни резултати произаћи из пројекта и како су повезани коначни резултати пројекта.

## 3.2. Како поднети пријаву и рок за подношење пријаве

Пријаве се подносе потписане **у електронској форму (PDF формату)**.

Образац предлога пројекта и Образац предлога буџета пројекта (ради лакшег рада, доставити и у основним, тј. *word* и *excel* форматима у којима су документа сачињења пре потписивања истих).

Образац за подношење предлога пројекта (прилог I), потписану и печатирану Изјаву о партнерству (прилог II.1 или II.2), Образац предлога буџета (прилог III), Споразум о међуопштинској сарадњи (за партнерске јединице локалне самоуправе, које већ имају усвојен и потписан Споразум) и допунску документацију (у складу са предлогом пројекта) потребно је доставити на адресу [mirjana.p.brajovic@mduls.gov.rs](mailto:sladjana.djordjevic@mduls.gov.rs).

Крајњи рок за пријем пријава је **15. новембар 2022. године до 15.00**.

Пријаве које су послате после назначеног рока неће бити разматране.

## 3.3. Додатне информације

#### 3.3.1. Питања и одговори

Питања можете послати имејлом на адресу mirjana.p.brajovic@mduls.gov.rs најкасније до **10. новембра 2022. године.**

#### 3.3.2 Инфо дан

Инфо дан ће бити одржан преко Webinar Zoom платформе СКГО-а **21. октобра 2022. године** са почетком у **10:00 часова**. Информације о начину пријављивања на платформу можете преузети у прилогу, у документу *Упутство за регистрацију за Инфо дан*, а Агенду, у прилогу, у документу *Инфо дан – Агенда.*

Током предвиђеног „инфо дана“ заинтересовани учесници ће имати прилику да се детаљно упознају са циљевима Фонда за међуопштинску сарадњу, примерима модела међуопштинске сарадње, процедуром пријављивања на расписан јавни позив, моделом за пријаву, као и да поставе конкретна питања у вези са процедуром подношења и припреме предлога пројеката. Такође, у другом делу „инфо дана“ биће представљени примери из праксе и научене лекције у вези са међуопштинском сарадњом Министарства државне управе и локалне самоуправе, као и јединица локалне самоуправе (уколико постоје).

# IV Евалуација

Сви пројекти који су припремљени у складу са овим Смерницама и додатним инструкцијама (видети Водич за припрему обрасца предлога пројеката, прилог IV) и који су пристигли у наведеном року за пријаву предлога пројеката (секција 3.2.) ће бити оцењени у складу са административним и техничким критеријима.

Процес евалуације биће организован у три фазе:

**(1) Отварање и административна провера** - потврда да је пријава комплетна.

**(2)** **Техничко-финансијска провера** - све пријаве које су оцењене да су административно комплетне биће укључене у следећи ниво провере који се односи на оцењивање квалитета пројектног предлога и буџета у складу са критеријумима који су наведени у приказаној табели. За техничко-финансијску проверу квалитета предложених пројеката биће задужена евалуациона комисија, састављена од представника Министарства државне управе и локалне самоуправе и Сталне конференције градова и општина.

**(3) Коначну одлуку** о финансирању пројеката у оквиру овог јавног позива доноси министар, на предлог Евалуационе комисије и претходну сагласност Донатора.

Табела за техничку и финансијску евалуацију пројеката:

|  |  |  |
| --- | --- | --- |
| 1. **Критеријум: РЕЛЕВАНТНОСТ** | **Максимални број**  **бодова** | **Део Обрасца за подношење предлога пројекта** |
| 1.1. Да ли је препознати проблем **реално и објективно сагледан и описан** и прецизно дефинисан? | 15 | Секција 2.1. |
| 1.2. Да ли су **циљне групе и крајњи корисници, и релевантност активности за наведене циљне групе и крајње кориснике** јасно дефинисани и добро објашњени? | 10 | Секција 2.2. |
| **Укупно, релевантност** | **25** |  |
| 1. **Критеријум: ЕФИКАСНОСТ И ИЗВОДЉИВОСТ** | **Максимални број**  **бодова** |  |
| 2.1. Да ли су наведени **циљеви пројекта** **у директној вези са очекиваним резултатима** и да ли је и циљеве и резултате пројекта **могуће постићи предложеним активностима**? | 15 | Секција 3.1. |
| 2.2. Да ли су **предложене активности јасно** и довољно образложене? | 20 | Секција 3.2. |
| 2.3. Да ли је **план реализација пројекта** добро разрађен и изводљив? | 5 | Секција 3.3. |
| **Укупно, ефикасност и изводљивост** | **40** |  |
| 1. **Критеријум: ОДРЖИВОСТ** | **Максимални број**  **бодова** |  |
| 3.1**.** Да ли је је доказан **институционални** утицај пројекта? | **5** | Секција 4.2. |
| 3.2.Да ли је обезбеђена **одрживост резултата** након завршетка пројекта? | **10** | Секција 4.3. |
| **Укупно, одрживост** | **15** |  |
| 1. **Критеријум: БУЏЕТ И ЕКОНОМИЧНОСТ** | **Максимални број**  **бодова** |  |
| 4.1. Да ли је **однос између процењених трошкова и очекиваних резултата** задовољавајући и да ли су трошкови неопходни за реализацију пројекта? | 20 | Буџет пројекта |
| **УКУПНО, буџет и економичност** | **20** |  |
| **УКУПНО** | **100** |  |
| 1. **Додатни критеријум: СТЕПЕН РАЗВИЈЕНОСТИ ЈЛС У СКЛАДУ СА УРЕДБОМ О УТВРЂИВАЊУ ЈЕДИНСТВЕНЕ ЛИСТЕ РАЗВИЈЕНОСТИ РЕГИОНА И ЈЛС\*, („**Сл. гласник РС“, бр. 104/2014)[[6]](#footnote-6) | **Фиксни број бодова** |  |
| 5.1 Уколико најмање један од партнера на пројекту припада 3. групи ЈЛС\* на основу степена развијености добијају се додатни поени. | **5** |  |
| 5.2 Уколико најмање један од партнера на пројекту припада 4. групи ЈЛС\* на основу степена развијености добијају се додатни поени. | **10** |  |
|  | **Максимални број**  **бодова** |  |
| **УКУПНО СА ДОДАТНИМ КРИТЕРИЈУМОМ** | **110** |  |

\*ЈЛС-јединица локалне самоуправе

# V Реализација пројеката

Најкасније 45 радних дана по закључењу овог јавног позива, Одлука министра о избору предлога пројеката који се финансирају у оквиру Фонда за међуопштинску сарадњу, биће објављена на сајту Министарства.

## Након доношења одлуке о финансирању предложеног пројекта, водећи партнер ће бити обавештен о терминима потписивања Уговора.

## 5.1. Плаћањa

Након потписивања Уговора 90% износа одобрених средстава ће бити уплаћено водећем партнеру. Преосталих 10%[[7]](#footnote-7) средстава ће бити уплаћено водећем партнеру након одобравања финалног финансијског и наративног извештаја од стране Министарствa државне управе и локалне самоуправе.

## 5.2. Повраћај средстава

#### 5.2.1. Повраћај неутрошених средстава

У складу са Уговором, водећи партнери (носиоци пројеката) ће бити у обавези да врате финансијска средства која су планирана, али нису утрошена и оправдана финансијским извештајем.

*5.2.2. Поврћај ненаменски утрошених средстава*

У складу са Уговором, водећи партнери (носиоци пројеката) ће бити у обавези да врате финансијска средства која нису утрошена у складу са одобреним пројектом и буџетом, и оправдана финансијским извештајем.

## 5.3. Извештавање

Обавезно извештавање током реализације пројекта укључује:

1. Периодични извештај – укључује наративни и финансијски део (прилог V.1 и V.2), које доставља водећи партнер, а у складу са Уговором.
2. Финални извештај – укључује наративни и финансијски део (прилог VI.1 и VI.2). Рок за достављање извештаја јесте најкасније 15 дана од дана истека Уговора са Министарством државне управе и локалне самоуправе.

***Напомена***

Извештавање ће бити детаљније дефинисано Уговором о додели средстава из Фонда за међуопштинску сарадњу.

Начин и рок реализације додељених средстава као и остали услови од значаја за реализацију пројекта успостављања или унапређења међуопштинске сарадње, уређују се Уговором између Министарства државне управе и локалне самоуправе и водећег партнера.

## 5.4. Видљивост и комуникација

Корисници средстава из Фонда зa међуопштинску сарадњу који се финансира из Пројекта: “Локална самоуправа за 21“ у обавези су да приликом промоције Пројекта истакну донаторство, у складу са добијеним упутствима од стране Министарствa државне управе и локалне самоуправе.

# ПРИЛОЗИ

Упутство за регистрацију за Инфо дан

Инфо дан - Агенда

I Образац за подношење предлога пројекта

II.1 Изјава о партнерству за ЈЛС које конкуришу за средства у оквиру специфичног циља А

II.2 Изјава о партнерству за ЈЛС које конкуришу за средства у оквиру специфичног циља Б

III Образац предлога буџета пројекта

IV Водич за припрему обрасца за подношење предлога пројекта, Изјаве о партнерству и Обрасца предлога буџета пројекта

V.1 Модел периодичног наративног извештаја

V.2 Модел периодичног финансијског извештаја

VI.1 Модел финалног наративног извештаја

VI.2 Модел финалног финансијског извештаја

1. "Сл. гласник РС", бр. 129/2007, 83/2014 - др. закон, 101/2016 - др. закон и 47/2018 [↑](#footnote-ref-1)
2. Уколико у току реализације пројекта дође до објективних кашњења у спровођењу активности, постоји могућност продужења трајања Уговора до рока који одобри Министарство државне управе и локалне самоуправе. [↑](#footnote-ref-2)
3. Дозвољени путни трошкови за локална путовања између јединица локалне самоуправе, у складу са законом. [↑](#footnote-ref-3)
4. „Сл. Гласник СЦГ“, бр. 6/03, 21.02.2003. [↑](#footnote-ref-4)
5. За подносиоце предлога пројекта који имају усвојен Споразум о међуопштинској сарадњи и конкуришу за специфичан циљ Б [↑](#footnote-ref-5)
6. У случају да су партнери у оквиру једног предлога пројекта, истовремено, из 3. и 4. групе степена развијености, такав предлог пројекта ће добити 10 бодова. [↑](#footnote-ref-6)
7. Износ средстава представља преостала утрошена финансијска средстава на пројекту, а која су оправдана у финалном финансијском извештају. [↑](#footnote-ref-7)